CELEX: 32019R0694
Language: da
Date: 2019-02-15 00:00:00
Title: Kommissionens delegerede forordning (EU) 2019/694 af 15. februar 2019 om supplerende regler til Europa-Parlamentets og Rådets forordning (EU) nr. 1303/2013 for så vidt angår den finansieringsform, som ikke er knyttet til de pågældende operationers omkostninger

6.5.2019   
               
               
                  DA
               
               
                  Den Europæiske Unions Tidende
               
               
                  L 118/4
               
            
         KOMMISSIONENS DELEGEREDE FORORDNING (EU) 2019/694
         af 15. februar 2019
         om supplerende regler til Europa-Parlamentets og Rådets forordning (EU) nr. 1303/2013 for så vidt angår den finansieringsform, som ikke er knyttet til de pågældende operationers omkostninger
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (1), særlig artikel 67, stk. 5a, og
         ud fra følgende betragtninger:
         
                     (1)
                  
                  
                     Artikel 67, stk. 1, første afsnit, litra e), i forordning (EU) nr. 1303/2013 blev indsat ved forordning (EU, Euratom) 2018/1046 (2) og indførte en finansieringsform, der ikke er knyttet til de pågældende operationers omkostninger, men er baseret på opfyldelse af betingelser (»finansieringsbetingelser«) angående fremskridt i gennemførelsen af programmer eller virkeliggørelsen af deres mål.
                  
               
                     (2)
                  
                  
                     Under hensyntagen til den nuværende fase af programmeringsperioden 2014-2020 blev forskellige tematiske områder undersøgt, hvor denne finansieringsform kunne anvendes effektivt og kunne påvise sine fordele med hensyn til forenkling og reduktion af den administrative byrde for støttemodtagere og forvaltningsmyndigheder, uden at det ville udløse betydelige ændringer af de eksisterende programmer. Energieffektivitetsforanstaltninger og energi fra vedvarende energikilder har i vid udstrækning fået støtte fra Den Europæiske Fond for Regionaludvikling (»EFRU«) og Samhørighedsfonden i perioden 2014-2020 og de foregående budgetperioder. Disse foranstaltninger udgør et støtteområde, der omfatter relativt homogene former for indgreb (såsom isoleringsforanstaltninger, udskiftning af varmesystemer eller brug af elektroniske apparater med øget effektivitet), hvor støttemodtagerne eller de endelige modtagere af støtte i praksis ofte er fysiske personer eller SMV'er.
                  
               
                     (3)
                  
                  
                     Som følge heraf bør de nærmere finansieringsbetingelser og vilkårene for deres anvendelse fastsættes for energieffektivitetsforanstaltninger og energi fra vedvarende energikilder inden for de eksisterende retlige rammer, herunder metoden til fastsættelse af beløbet svarende til de gældende finansieringsbetingelser og ordningerne for den operation, der er omfattet af refusion på grundlag af finansieringsbetingelser. Den detaljerede metode bør fastlægge sammenhængen mellem beløbet og opfyldelsen af de endelige finansieringsbetingelser, mens beløbet bør være uafhængigt af omkostningerne til aktiviteterne i forbindelse med operationen, der bidrager til de endelige finansieringsbetingelser.
                  
               
                     (4)
                  
                  
                     Særligt med henblik på at sikre, at der i forbindelse med den beregningsmetode, der anvendes til at fastsætte beløbet vedrørende opfyldelsen af finansieringsbetingelserne, tages behørigt hensyn til rimelige antagelser baseret på den forventede teknologiske udvikling og dertil knyttede ændringer i investeringsomkostningerne for forskellige interventionstyper, der bidrager til den generelle opfyldelse af finansieringsbetingelserne, bør den anvendte referenceperiode vedrøre de seneste år, hvor der foreligger data for lignende investeringer.
                  
               
                     (5)
                  
                  
                     Det bør præciseres, hvordan de eksisterende bestemmelser om betalingsansøgninger bør gennemføres i denne forbindelse, jf. artikel 131, stk. 1, andet afsnit, i forordning (EU) nr. 1303/2013.
                  
               
                     (6)
                  
                  
                     Det skal desuden bemærkes, at de særlige krav i forbindelse med forvaltningsverificering og revision af operationer, der er omfattet af refusion på grundlag af finansieringsbetingelser, er fastsat i forordning (EU) nr. 1303/2013, navnlig i artikel 67, stk. 1, og artikel 125, stk. 4, litra a). Disse bør indgå i bestemmelserne vedrørende rammen for denne type operationer som anført i punkt 4 i bilaget. Navnlig bør der ikke udføres verificeringer og revisioner for så vidt angår de enkelte investeringer, da det er støttemodtageren, der aflægger rapport om opfyldelsen af finansieringsbetingelserne til forvaltningsmyndigheden. Endvidere bør dokumentation vedrørende de underliggende udgifter hverken underkastes revision eller forvaltningsverificering, da de beløb, der er knyttet til operationen, er fastsat på forhånd.
                  
               
                     (7)
                  
                  
                     Foranstaltningerne i denne forordning har været genstand for en høring af eksperter, som er udpeget af hver enkelt medlemsstat i overensstemmelse med principperne i den interinstitutionelle aftale om bedre lovgivning (3), jf. artikel 149, stk. 3a, i forordning (EU) nr. 1303/2013.
                  
               
                     (8)
                  
                  
                     For at sikre, at de udpegede myndigheder kan gøre effektiv brug af de nye bestemmelser, der i overensstemmelse med artikel 282 i forordning (EU, Euratom) 2018/1046 finder anvendelse fra den 2. august 2018, bør nærværende forordning træde i kraft dagen efter offentliggørelsen i Den Europæiske Unions Tidende —
                  
               VEDTAGET DENNE FORORDNING:
         
            Artikel 1
            Genstand og anvendelsesområde
            
               1.   I denne forordning fastsættes de nærmere finansieringsbetingelser, som kan anvendes med henblik på forvaltningsmyndighedens refusion til støttemodtagerne af udgifter i forbindelse med finansiering, der ikke er knyttet til de pågældende operationers omkostninger, jf. artikel 67, stk. 1, første afsnit, litra e), i forordning (EU) nr. 1303/2013, samt vilkårene for deres anvendelse.
            
            
               2.   De udgiftsområder, der kan være genstand for finansiering, som ikke er knyttet til omkostninger, er energieffektivitetsforanstaltninger og energi fra vedvarende energikilder som anført i bilaget.
            
         
         
            Artikel 2
            Definitioner
            I denne forordning forstås ved:
            1)   »finansieringsbetingelser«: de betingelser, der skal være opfyldt for at få refunderet udgifter i forbindelse med finansiering, som ikke er knyttet til omkostninger, og som består af en række mellemliggende og endelige finansieringsbetingelser, med det formål at bidrage til opfyldelsen af et forud fastsat mål
            2)   »operation, der er omfattet af refusion på grundlag af finansieringsbetingelser«: en operation som defineret i artikel 2, nr. 9), i forordning (EU) nr. 1303/2013, der omfatter alle de opgaver, der skal udføres med henblik på opfyldelse af mellemliggende og endelige finansieringsbetingelser.
         
         
            Artikel 3
            Finansieringsbetingelser og vilkårene for deres anvendelse
            
               1.   De endelige finansieringsbetingelser fastlægges i overensstemmelse med bilaget.
            
            
               2.   Vilkårene for anvendelse af finansieringsbetingelserne for så vidt angår metoden til fastsættelse af det forud fastsatte udgiftsbeløb, der skal refunderes, og indsendelse af oplysninger til Kommissionen om rammen for den konkrete operation, der er omfattet af refusion på grundlag af finansieringsbetingelser, fastlægges i overensstemmelse med bilaget.
            
         
         
            Artikel 4
            Elementer i betalingsansøgningen
            
               1.   De omkostninger, der er beregnet på det relevante grundlag, og som skal medtages i en betalingsansøgning i overensstemmelse med artikel 131, stk. 2, i forordning (EU) nr. 1303/2013, skal være det forud fastsatte beløb svarende til hver enkelt opfyldt finansieringsbetingelse. Dette beløb skal medtages i betalingsansøgninger sammen med referencen for den pågældende operation i overensstemmelse med den model for betalingsansøgninger, der er fastsat i Kommissionens gennemførelsesforordning (EU) nr. 1011/2014 (4).
            
            
               2.   De samlede støtteberettigede udgifter til en operation, der er omfattet af refusion på grundlag af finansieringsbetingelser, må ikke overstige det forud fastsatte udgiftsbeløb, der svarer til den endelige finansieringsbetingelse beregnet på grundlag af de metoder, der er fastsat i bilaget.
            
         
         
            Artikel 5
            Ikrafttræden
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 15. februar 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 347 af 20.12.2013, s. 320.
         
            (2)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).
         
            (3)  Interinstitutionel aftale mellem Europa-Parlamentet, Rådet for Den Europæiske Union og Europa-Kommissionen af 13. april 2016 om bedre lovgivning (EUT L 123 af 12.5.2016, s. 1).
         
            (4)  Kommissionens gennemførelsesforordning (EU) nr. 1011/2014 af 22. september 2014 om nærmere gennemførelsesbestemmelser til Europa-Parlamentets og Rådets forordning (EU) nr. 1303/2013 for så vidt angår modeller til indsendelse af visse oplysninger til Kommissionen samt detaljerede regler vedrørende udveksling af oplysninger mellem støttemodtagere og forvaltningsmyndigheder, attesteringsmyndigheder, revisionsmyndigheder og bemyndigede organer (EUT L 286 af 30.9.2014, s. 1).
      
      
         
            BILAG
            
               De nærmere finansieringsbetingelser og vilkårene for deres anvendelse i forbindelse med energieffektivitetsforanstaltninger og energi fra vedvarende energikilder
            
            1.   Anvendelsesområde
            
            Dette bilag finder anvendelse på investeringer i energieffektivitet og energi fra vedvarende energikilder under tematisk mål 4 for EFRU og Samhørighedsfonden.
            2.   Endelig finansieringsbetingelse
            
            
                     
                        1)
                     
                     
                        Den endelige finansieringsbetingelse for energieffektivitetsforanstaltninger og for energi fra vedvarende energikilder er opnåelse af energieffektivitet udtrykt i energibesparelser i kWh/år eller nedbringelse af CO2-emissionerne målt i ton, som beskrevet i de fælles outputindikatorer i bilag I til forordning (EU) nr. 1301/2013.
                     
                  
                     
                        2)
                     
                     
                        Energibesparelser i kWh/år eller nedbringelse af CO2-emissioner skal fastsættes på grundlag af en af de beregningsmetoder, der er defineret i bilag V, punkt 1, litra a), b) eller c), i Europa-Parlamentets og Rådets direktiv 2012/27/EU (1).
                     
                  3.   Metode til fastsættelse af beløbet svarende til den endelige finansieringsbetingelse
            
            
                     
                        1)
                     
                     
                        I forbindelse med anvendelsen af den endelige finansieringsbetingelse skal de støtteberettigede udgifter svarende til den endelige finansieringsbetingelse fastsættes på grundlag af en rimelig, retfærdig og kontrollerbar beregningsmetode baseret på et af følgende:
                        
                                    a)
                                 
                                 
                                    statistiske data, andre objektive oplysninger eller en sagkyndig vurdering
                                 
                              
                                    b)
                                 
                                 
                                    verificerede historiske data vedrørende energieffektivitetsforanstaltninger og ordninger for vedvarende energi.
                                 
                              
                  
                     
                        2)
                     
                     
                        Beregningsmetoden skal tage hensyn til rimelige antagelser vedrørende tendenser og sandsynlige teknologiske ændringer, som kan have konsekvenser for omkostningerne forbundet med planlagte investeringer, der bidrager til opfyldelsen af den endelige finansieringsbetingelse inden for det fastsatte tidsrum for gennemførelsen af operationen.
                     
                  4.   Rammebestemmelser for operationer, der er omfattet af refusion på grundlag af finansieringsbetingelser
            
            Ved anvendelsen af finansieringsbetingelserne skal følge gøre sig gældende:
            
                        a)
                     
                     
                        operationen, der er omfattet af refusion på grundlag af finansieringsbetingelser, er relateret til fremskridt i gennemførelsen af programmet eller virkeliggørelsen af dets mål
                     
                  
                        b)
                     
                     
                        støttemodtageren for den operation, der er omfattet af refusion på grundlag af finansieringsbetingelser, er enten forvaltningsmyndigheden eller et bemyndiget organ, som har de nødvendige ordninger til at sikre adskillelsen af funktioner i overensstemmelse med artikel 125, stk. 7, i forordning (EU) nr. 1303/2013
                     
                  
                        c)
                     
                     
                        operationen, der er omfattet af refusion på grundlag af finansieringsbetingelser, gennemføres på basis af en planlagt tidsplan for opfyldelsen af de mellemliggende eller endelige finansieringsbetingelser
                     
                  
                        d)
                     
                     
                        operationen, der er omfattet af refusion på grundlag af finansieringsbetingelser, er afsluttet eller fuldt ud gennemført inden udløbet af støtteberettigelsesperioden som fastsat i artikel 65, stk. 2, i forordning (EU) nr. 1303/2013
                     
                  
                        e)
                     
                     
                        ved fastsættelsen af mellemliggende finansieringsbetingelser bestemmes de tilsvarende udgiftsbeløb på forhånd
                     
                  
                        f)
                     
                     
                        systemet til at måle og overvåge fremskridt i retning af opfyldelse af finansieringsbetingelserne gør det muligt at kontrollere opfyldelsen af hver finansieringsbetingelse
                     
                  
                        g)
                     
                     
                        operationen, der er omfattet af refusion på grundlag af finansieringsbetingelser, udelukkes fra den population, der er omhandlet i artikel 28, stk. 3, i delegeret forordning (EU) nr. 480/2014, i forbindelse med stikprøven af operationer som omhandlet i artikel 127, stk. 1, i forordning (EU) nr. 1303/2013.
                     
                  5.   Indsendelse af oplysninger til Kommissionen
            
            Medlemsstaterne forelægger Kommissionen oplysninger om elementerne i punkt 2, 3 og 4, der beskriver, hvordan operationen, der er omfattet af refusion på grundlag af finansieringsbetingelser, skal fungere, inden gennemførelsen påbegyndes.
            
               (1)  Europa-Parlamentets og Rådets direktiv 2012/27/EU af 25. oktober 2012 om energieffektivitet, om ændring af direktiv 2009/125/EF og 2010/30/EU samt om ophævelse af direktiv 2004/8/EF og 2006/32/EF (EUT L 315 af 14.11.2012, s. 1).